Summit extraordinar al UE, prin videoconferinţă, pe tema crizei din Belarus.
UE organizează un summit extraordinar pe tema crizei din Belarus. Charles Michel: "Voi convoca o întâlnire a membrilor Consiliului European, miercuri la ora 12.00 (13.00, ora României), pentru a discuta despre situaţia din Belarus". Emmanuel Macron a cerut Uniunii Europene să susţină opoziţia din Belarus, care contestă realegerea în funcţie a preşedintelui Aleksandr Lukaşenko.
Liderii statelor Uniunii Europene şi ai instituţiilor comunitare se vor reuni miercuri, într-o sesiune extraordinară prin videoconferinţă, pentru a discuta despre situaţia din Belarus, anunţă preşedintele Consiliului European, Charles Michel."Voi convoca o întâlnire a membrilor Consiliului European, miercuri la ora 12.00 (13.00, ora României), pentru a discuta despre situaţia din Belarus", a anunţat Charles Michel prin Twitter."Cetăţenii Belarusului au dreptul de a decide asupra propriului viitor şi de a-şi alege liber liderul. Violenţele împotriva protestatarilor sunt inacceptabile şi nu pot fi permise", a afirmat Charles Michel.Germania, care deţine Preşedinţia semestrială a Consiliului UE, a avertizat luni că va extinde sancţiunile asupra oficialilor din Belarus, în contextul acţiunilor de reprimare a protestelor.La rândul său, preşedintele Franţei, Emmanuel Macron, a îndemnat Uniunea Europeană să susţină opoziţia din Belarus. "Uniunea Europeană trebuie să se mobilizeze de partea sutelor de mii de cetăţeni ai Belarusului care protestează paşnic pentru a li se respecta drepturile, libertatea şi suveranitatea", a declarat Emmanuel Macron duminică, potrivit cotidianului Le Figaro.Cel puţin doi protestatari au murit, iar câteva mii au fost reţinuţi în cursul demonstraţiilor izbucnite după scrutinul prezidenţial din Belarus.Consiliul Uniunii Europene a aprobat vineri impunerea de sancţiuni regimului de la Minsk.Rusia a anunţat duminică dimineaţă că i-a transmis lui Aleksandr Lukaşenko disponibilitatea de a oferi asistenţă militară în caz de necesitate, în contextul protestelor.Opoziţia din Belarus contestă realegerea în funcţie a preşedintelui Aleksandr Lukaşenko, acuzând că scrutinul prezidenţial a fost fraudat.